Angela Altagracia de Lannoy-Willems
Angela Altagracia (Tata) de Lannoy-Willems (☆ 31 di mei 1913 - † 10 di yüli 1983 na Kòrsou) tabata un polítiko di Kòrsou. Na 1949 e tabata e promé muhé ku a bira miembro di Parlamento di Antias Hulandes.

E elekshon di 17 di mart 1949 pa Parlamento di Antias Hulandes tabata esun promé teni bou di e derecho di voto universal ku a keda introdusí na 1948 mediante di un kambio den konstitushon.  Bou di e nomber di de Lannoy-Elisabeth e tabata postulá komo kandidato number 5 riba e lista di PNP. . Desde ku esaki a keda fundá na 1948 e tabata aktivo den e ala di damas di e partido. Inisialmente e no a keda elegí, risibiendo no mas ku 15 voto personal. Algun luna despues ora parlamentario Moises Frumencio da Costa Gomez a keda nombrá den e asina yamá College van Algemeen Bestuur (komparabel ku Konseho di Minister), de Lannoy-Willems ta huramentá dia 4 di ougùstùs 1949 komo su susesor i e promé miembro femenino di parlamento antiano. Hecho ku no tur hende tabata kontentu ku esaki e sali na kla ku e karikatura den "Loreto Real", un semanal satíriko, unda De Lannoy a keda portretá komo muhé sunu riba un buriko.

Na 1950 e ta wòrdu re-elegí i ta keda parlamentario te 13 di novèmber 1954.  Den elekshon pa Konseho Insular di Kòrsou na 1951 e ta sali e kandidato femenino ku mayó voto (33 voto personal). E tabata konsehal di 1951 te meimei di 1954, ora ela entrega su retiro.

De Lannoy-Willems tabata kasá ku Frank (Frenki) de Lannoy, kende na 1952 a wòrdu nombrá direktor di Landsloterij.

Honor 
 Despues di su fayesimentu Guillermo Rosario a publiká den korant na su memoria e poema B'a habri porta pa sobrá.
 Na 1989 e kaminda west di Koningin Julianabrug, antes Santa Ana Bulevar, ta haya su nòmber, A. A. de Lannoy Willems Bulevar.
 Na 1992 ta saka un stampia antiano ku su potret den e seri 'Hendenan famoso'.

Hende
Polítiko di Kòrsou